Ugar
Ugar (do 1878. Brzica) je rijeka u Bosni i Hercegovini, desna pritoka Vrbasa. Izvire na Vlašiću, u području zvanom Prelivode - razvođu sa Vrbanjom, Ilomskom i Bilom, na oko 1550 m n/v. Dug je oko 44,5 km, a površina njegovog sliva je oko 328 km2. Procijenjeno je da srednji godišnji proticaj na ušću iznosi 6,98 m3/s, a ukupni energetski kapacitet toka je oko 204,6 GWh godišnje. Najveće desne pritoke su mu: Pljačkovac, Ilomska, Kobilja, Zirin potok, Kusin potok i Ugrić, a lijeve: Lužnica, Dedića i Andrijevića potok, Bunar, Oraški i Kukavički potok. Nakon kraćeg i dubokog kanjona pri izvoru (do ispod Babanovca) ulazi u Pougarje, pod planinom Ranča. Nakon toga, ulazi u duboki i dugi kanjon ispod Skender Vakufa, iz kojeg izlazi tek pri ušću u Vrbas, 20-ak kilometara nizvodno od Jajca. U srednjem dijelu kanjona (gotovo okomito) se usijeca u podvlašićki plato, mjestimično i preko 500 m duboko.